
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 


		



РЕШЕНИЕ
       № РС-935-22-037

	Днес, 03.05.2023г., Комисията за противодействие на корупцията и за отнемане на незаконно придобитото имущество /КПКОНПИ/, в състав: 		

Антон Славчев - Заместник - председател
	Антоанета Георгиева – Цонкова - член
	Пламен Йоцов - член
	Силвия Къдрева- член


                     			        У С Т А Н О В И:

	Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ - 7 от 11.01.2023 г. по сигнал с вх. № ЦУ01/С-935/23.12.2022 г. на КПКОНПИ. 
	Производството е образувано по отношение на Анжело *** Добричов – кмет на Община Ч.	
 	По същество в сигнала се твърди, че с Решение № 239 по Протокол № 40/05.07.2022 г., Общински съвет Ч. е определил основна месечна заплата на кмета на Община Ч. в размер на 2600 лева. Видно от изготвени заключения по образувани граждански дела пред Районен съд – Белоградчик, кметът е получавал възнаграждения за месеците май, юни и юли 2022 г. в размер на 2600 лева. В сигнала се твърди, че като е получил по-висок размер на възнаграждението, което не е определено от Общински съвет Ч., а е определено от самия кмет, кметът на Община Ч. е осъществил конфликт на интереси. 
	Към сигнала са приложени като доказателства: Решение № 351 от 17.01.2022г. на Върховния административен съд (ВАС) по адм. дело № 7925 от 2021г., Решение № 56 от 16.06.2021г. по адм. дело № 85 от 2021г. на Административен съд В., Протокол № 6 от 12.02.2020г. на Общински съвет Ч., Протокол № 20 от 26.02.2021г. на Общински съвет Ч., писмо от областния управител на Област В. с вх. № 87-26 от 16.03.2021г. на Общински съвет Ч. с приложенията към него, Протокол № 21 от 26.03.2021г. на Общински съвет Ч., жалба на кмета на Община Ч. с вх. № 131-43 от 16.04.2021г. на Общински съвет Ч., придружена със Заповед № РД-25-17 от 12.03.2021г. на областния управител на Област В., Решение № 158 по Протокол № 21 от 26.03.2021г. на Общински съвет Ч., Решение № 133 по Протокол № 20 от 26.02.2021г. на Общински съвет Ч., Решение № 34 по Протокол № 6 от 12.02.2020г. на Общински съвет Ч., Трудов договор № 47 от 12.11.2019г. и Допълнително споразумение № 57 от 26.03.2020г. към него.
	КПКОНПИ е изискала от заместник-кмета на Община Ч. и е получила с писмо с вх. № ЦУ01-492#1 от 03.02.2023г. на КПКОНПИ удостоверение от Общинска избирателна комисия Ч. (ОИК – Ч.) за избор на кмет на Община Ч. с Решение № 87 от 03.11.2019г. на ОИК-Ч., справка за изплатени възнаграждения. С писмо с вх. № ЦУ01-492#3 от 10.04.2023г. на КПКОНПИ, заместник-кметът на Община Ч. е предоставил допълнително Решение № 153, прието с Протокол № 21 от 26.03.2021г. на Общински съвет Ч.

В хода на проверката по сигнала Комисията установи следното от фактическа страна:

	Сигналът е подаден от физическо лице, с посочени имена, пощенски и електронен адрес, телефон и е подписан. 
Анжело *** Добричов е избран за кмет на Община Ч. в изборите за общински съветници и за кметове, произведени на 03.11.2019г., видно от Удостоверение за избран кмет № 1/03.11.2019г., издадено от ОИК – Ч. Същият встъпва в длъжност с полагане на клетва на 12.11.2019г., видно от Протокол № 1 от 12.11.2019г. на Общински съвет Ч. 
На 12.11.2019г. е сключен Трудов договор № 47 между Председателят на Общински съвет Ч. и Анжело Добричов за изпълнение на длъжността „кмет на община Ч.“ на основание чл. 107 и чл. 83 от Кодекса на труда (КТ) и Удостоверение на ОИК-Ч. №  1 от 03.11.2019г. Съгласно договора основната месечна заплата на Добричов е в размер на 1 870 лв. и допълнителни възнаграждения за придобит трудов стаж и професионален опит 25г. в размер на 15 на сто към основното възнаграждение, възлизащо на 280.50 лв. 
С Решение № 34 по Протокол № 6 от 12.02.2020г. Общински съвет Ч. е определил основна месечна заплата за 2020 г. на кмета на Община Ч. в размер на 2 000 лв.
Съгласно Допълнително споразумение № 57 от 26.03.2020г. към Трудов договор № 47 от 12.11.2019г. основната месечна заплата на кмета на Община Ч. е в размер на 2 000 лв., а допълнителното възнаграждение за придобит трудов стаж и професионален опит 25г. е в размер на 15 на сто към основното възнаграждение и е в размер на 300 лв.
С Решение № 133 по Протокол № 20 от 26.02.2021г. Общински съвет Ч. определя основна месечна заплата на кмета на Община Ч. в размер на 1 300 лв. Със Заповед № РД-25-17 от 12.03.2021 г. областният управител на Област В. е върнал Решение № 133/26.02.2021 г. на Общински съвет Ч. за ново обсъждане като незаконосъобразно.
С Решение № 153 по Протокол № 21 от 26.03.2021г. Общински съвет Ч. е приел Бюджета на Община Ч. за 2021 година. В Приложение № 3 на посоченото Решение № 153 Общински съвет Ч. определя размерите на индивидуалните основни месечни заплати на кметовете на общини, кметства и кметски наместници в Община Ч. при условията на ЗМСМА. Определеният размер на основната месечна заплата на кмета на община е 2 400 лв.  
С Решение № 239 по Протокол № 40 от 05.07.2022 г. Общински съвет Ч. е определил основна месечна заплата на кмета на Община Ч. в размер на 2600 лева.
С писмо с вх. № ЦУ01-492#3 от 10.04.2023г. на КПКОНПИ, заместник-кметът на Община Ч. декларира, че актове на Анжело Добричов - кмет на Община Ч. за определяне на размера на получавано от него основно възнаграждение през месеците май, юни и юли 2022г. няма. Посочва, че актовете, с които се определя възнаграждението на кмета на община са решения на Общински съвет Ч. Възнаграждението на кмета за 2022г. е определено в решението за бюджета за 2022г., а именно Решение № 239, прието с Протокол № 40 от 05.07.2022г. на Общински съвет Ч. В Приложение № 3, т. 3 на Решение № 239, на основание чл. 21 ал. 1 т. 5 от ЗМСМА: „Общинският съвет определя размера на трудовите възнаграждения на кметовете в рамките на действащата нормативна уредба. Общински съвет Ч. определя размера на основната месечна заплата на кмета на Общината за 2022 год., съгласно разпоредбите на чл. 5, ал. 16 от ПМС № 67 от 14.04.2010 г. за заплатите в бюджетните организации и дейности, като конкретния размер на индивидуалната основна месечна заплата на кмета на общината и кметства се определят при условията на Закона за местното самоуправление и местната администрация, като размерът на определените заплати не може да надхвърля основната месечна заплата на министър, а индивидуалната основна месечна заплата на заместник - кмета на общината се определя в размер до 80 на сто от основната месечна заплата на кмета на общината, а на кметските наместници - в размер до 80 на сто от средната основна месечна заплата за кмет на кметство в общината, както следва: кмет на община - 2 600 лв.“. До приемане на Решение № 239, взето с Протокол № 40 от 05.07.2022г. на Община Ч., възнаграждението на кмета на община се определя на основание Решение № 153, прието с Протокол № 21 от 26.03.2021г. на Общински съвет Ч. Съгласно Приложение № 3, т. 3 от същото, Общински съвет Ч. е определил възнаграждението на кмета на общината в размер на 2 400 лв. С цитираното писмо, заместник-кметът на Община Ч. декларира, че след направена справка в счетоводството на общинската администрация, за месеците май и юни 2022г. щатната заплата е в размер на 2400 лева. За месец юли 2022г. след приемане на решението за бюджета за 2022г., щатната заплата на кмета на общината е в размер на 2 600 лева, както и че няма констатирано разминаване в сумите.


При така изяснената фактическа обстановка Комисията установи следното от правна страна:	

За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес. 
Легалните дефиниции на понятията частен интерес и облага се съдържат в чл. 53 и  чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като кмет на Община Ч. Анжело *** Добричов е лице, заемащо висша публична длъжност по смисъла на чл. 6, ал. 1, т. 32 от ЗПКОНПИ. С оглед горното КПКОНПИ е компетентна да разгледа подадения сигнал.
  От значение за установяване или не установяване конфликт на интереси е конкретно поведение на лицето, заемащо публична длъжност при изпълнение на правомощията му по служба, както и дали това поведение е в частен интерес - негов или на свързано с него лице. 
Разпоредбата на чл. 21, ал. 1, т. 5 от Закона за местното самоуправление и местната администрация (ЗМСМА) и чл. 42 от Правилник за организацията и дейността на Общинския съвет, неговите комисии и взаимодействието му с общинската администрация (Правилник), приет от Общински съвет Ч., регламентират компетентния орган и правилата за определяне на размера на възнаграждението на кмета на Община Ч. Съгласно посочените разпоредби, органът компетентен да  определя заплатата на кмета на Община Ч. и кметовете на кметства, в рамките на действащата нормативна уредба е Общински съвет Ч.
На основание чл. 54 от Правилника кметът на Община Ч. подпомага и осигурява организационно-техническото обслужване на Общински съвет Ч., организира изпълнението на решенията му и се отчита пред него. 
Видно от писмо с вх. № ЦУ01-492#3 от 10.04.2023г. от заместник-кмета на Община Ч., съгласно което актове на Анжело Добричов - кмет на Община Ч. за определяне на размера на получавано от него основно възнаграждение през месеците май, юни и юли 2022г. няма. Същото е определено с решения на компетения орган – Общински съвет Ч. - Решение № 153, прието с Протокол № 21 от 26.03.2021г., с което се приема бюджета на Община Ч. за 2021г. и Решение № 239, прието с Протокол № 40 от 05.07.2022г. на Общински съвет Ч., с което се приема бюджета на Община Ч. за 2022г.
От горното, следва, че е налице само един от елементите на състава на конфликт на интереси по смисъла на чл. 52 от ЗПКОНПИ –  лице, заемащо висша публична длъжност, Липсват обаче другите два елемента - упражнени правомощия по служба и частен интерес.
Липсата на който и да е елемент от понятието „конфликт на интереси“ обуславя липсата на такъв, по смисъла на чл. 52 от ЗПКОНПИ.
Предвид изложеното, на основание чл. 74, ал. 1 и ал. 2 и чл. 73 ЗПКОНПИ, Комисията за противодействие на корупцията и за отнемане на незаконно придобитото имущество 

РЕШИ:

НЕ УСТАНОВЯВА конфликт на интереси по отношение на Анжело *** Добричов, ЕГН ***, в качеството му на кмет на Община Ч. и в това му качество лице, заемащо висша публична длъжност, по смисъла на чл. 6, ал. 1, т. 32 от ЗПКОНПИ, поради липса на упражнени правомощия по служба, във връзка с гласуване на Решение № 153, прието с Протокол № 21 от 26.03.2021г. и Решение № 239, прието с Протокол № 40 от 05.07.2022г. на Общински съвет Ч.
Препис от Решението да се изпрати на Окръжна прокуратура В., с оглед преценка за реализиране на правомощията ѝ по чл. 76, ал. 2 от ЗПКОНПИ. 
	Препис от решението да се изпрати на Анжело *** Добричов – кмет на Община Ч., на основание чл. 75, т. 1 от ЗКОНПИ.
	 
                   
            КОМИСИЯ: 
      
      ЗАМЕСТНИК - ПРЕДСЕДАТЕЛ:…….…………….../АНТОН СЛАВЧЕВ/
                  
      ЧЛЕН:…………………………………….…….../АНТОАНЕТА ЦОНКОВА/
      
      ЧЛЕН:…………………...…………….…....……………./ПЛАМЕН ЙОЦОВ/
                  
                  ЧЛЕН:…………………………………..…..................../СИЛВИЯ КЪДРЕВА/

